Η **Ντομίνι ή Ντομινί Κρόσφιλντ Ηλιάδη** (*αγγλικά : Lady Domini Crosfield*) (1884 - 15 Ιανουαρίου 1963) ήταν Βρετανή, ελληνικής καταγωγής, πολιτικός και αθλήτρια της αντισφαίρισης.

Βιογραφία
---------

Γεννήθηκε στο Λανκσάιρ και ήταν κόρη του Ηλία Μιχαήλ Ηλιάδη {1843-1928) ευπόρου εμπόρου από τη Σμύρνη και της Μαρίας (Μαρίκα) Ομήρου (1843-1928) επίσης σμυρναϊκής καταγωγής. Το 1907 παντρεύτηκε τον Άρθουρ Κρόσφιλντ, βουλευτή του Φιλελεύθερου κόμματος το 1906-1910. Όταν ο σύζυγός της έγινε βαρονέτος το 1915 απέκτησε και η ίδια τον τίτλο της Λαίδης. Το όνομα της μητέρας της έχει σήμερα στην Ελλάδα το Μαιευτήριο "ίδρυμα Μαρίκα Ηλιάδη" στην Αθήνα.

Σταδιοδρομία
------------

Κατά τη διάρκεια του Β΄ Παγκοσμίου πολέμου, η Λαίδη Κρόσφιλντ ήταν επίτιμος σύμβουλος εκθέσεων και τέχνης στο Ελληνικό τμήμα πληροφοριών. Το 1919 έγινε πρόεδρος του κέντρου προστασίας νηπίων στο Ινσλίγκτον μια θέση που θα κρατήσει μέχρι το 1959. Ήταν ιδρυτής και πρόεδρος παιδικών σταθμών και μουσικής για παιδιά στην Ελλάδα. Ήταν μέλος του Συμβουλίου, για την κοινωνία των καθηγητών χορού. Ήταν μέλος του εκτελεστικής της εθνικής ομοσπονδίας μητρότητας και παιδικής πρόνοιας. Ήταν μέλος της εκτελεστικής και πρόεδρος της μόνιμης επιτροπής της Αγγλοελληνικής ένωσης. Ήταν Αντιπρόεδρος και διευθυντής της φιλαρμονικής εταιρείας του Λονδίνου. 

Η Λαίδη Κρόσφιλντ διατηρούσε προσωπική φιλία με την Έλενα Σκυλίτση, στο σπίτι της στο Λονδίνο πραγματοποίησε το 1921 η Σκυλίτση τον γάμο της με τον Ελευθέριο Βενιζέλο.

Το 1938, τιμήθηκε από το Ελληνικό κράτος με το Χρυσό Σταυρό του Τάγματος του Γεωργίου Α΄. Είχε τιμηθεί επίσης με το παράσημο του Τάγματος του Φοίνικα και το Δίπλωμα του Τάγματος Πρόνοιας.

Πολιτική σταδιοδρομία
---------------------

Ήταν μία φορά υποψήφια του Φιλελεύθερου κόμματος στην περιφέρεια του Βορείου Ινσλίγκτον το 1929 παίρνοντας 10.210 ψήφους χωρίς να εκλεγεί. Δεν έθεσε ποτέ πάλι υποψηφιότητα για βουλευτής.

Αθλητική σταδιοδρομία
---------------------

Ήταν αθλήτρια του τένις, και στο σπίτι της είχε προσωπικό γήπεδο όπου διοργάνωνε δικό της φιλανθρωπικό ετήσιο τουρνουά αμέσως μετά το Τουρνουά του Γουίμπλετον, με πολλούς από τους παίκτες του πρωταθλήματος που έμεναν στο Λονδίνο για την εκδήλωση του Γουίμπλετον. Σε ηλικία 12 ετών, το 1896, ήταν πρώτη σε αγώνες λόουν τένις κυριών που έγιναν στην Σμύρνη .

Η λαίδη Κρόσφιλντ ήταν επίσης μέλος του Ομίλου αντισφαίρισης Αθηνών και συμμετείχε στα πανελλήνια πρωταθλήματα. Ήταν πρωταθλήτρια Ελλάδος στο απλό γυναικών το 1920 και δεύτερη το 1931 και το 1932. Με τον ΟΑΑ συμμετείχε και στους αγώνες Ανατολικής Μεσογείου.

Στους Ολυμπιακούς αγώνες του 1906 είχε συμμετάσχει, σαν Δομινίκη Ηλιάδη και αθλήτρια του τέννις κλαμπ Σμύρνης, με την Ελληνική αποστολή στην αντισφαίριση στο μόνο γυναικών και στο διπλό μεικτό με συμπαίκτη τον Ξ. Κάσδαγλη .

Παραπομπές
----------

1. ↑  «Ancestry™ | Genealogy, Family Trees & Family History Records». *www.ancestry.co.uk*. Ανακτήθηκε στις 2 Μαΐου 2016.
2. ↑  ‘CROSFIELD, Domini, (Lady Crosfield)’, Who Was Who, A & C Black, an imprint of Bloomsbury Publishing plc, 1920–2016; online edn, Oxford University Press, 2014 ; online edn, April 2014 accessed 3 May 2016[*νεκρός σύνδεσμος*]
3. ↑  13ο Πανελλήνιο Συνέδριο Μαιευτικής και Γυναικολογίας
4. ↑  Turton, A (2013). *Manor Garden Centre, 1913-2013*. London: Manor Garden Press.
5. ↑  Σαν Σήμερα, 1921 : Παντρεύονται στο Λονδίνο ο Ελευθέριος Βενιζέλος και η 'Ελενα Σκυλίτση. Πηγή: www.lifo.gr
6. ↑  ‘CROSFIELD, Domini, (Lady Crosfield)’, Who Was Who, A & C Black, an imprint of Bloomsbury Publishing plc, 1920–2016; online edn, Oxford University Press, 2014 ; online edn, April 2014 accessed 3 May 2016[*νεκρός σύνδεσμος*]
7. ↑  British parliamentary election results 1818-1949, Craig, F. W. S.
8. ↑  Ανδρέα Μπαλτά,*Ο Ελληνικός αθλητισμός στην Σμύρνη (1890-1922)[*νεκρός σύνδεσμος*]*, σελ. 14, Μεταπτυχιακή Διπλωματική Εργασία, Πανεπιστήμιο Πελοποννήσου, Σπάρτη 2013
9. ↑  *Σκιαδάς - ΟΑΑ, σελ. 119*
10. ↑  *Σκιαδάς - ΟΑΑ, σελ. 388*
11. ↑  *Σκιαδάς - ΟΑΑ, σελ. 391*
12. ↑  *Σκιαδάς - ΟΑΑ, σελ. 83*

Πηγές
-----

* Ελευθέριου Σκιαδά, *100 χρόνια Όμιλος Αντισφαίρισης Αθηνών 1895-1995*, Μικρός Ρωμηός Ε.Π.Ε. ISBN 960-85466-2-1